Zim pleit vir vrede voor groot betogingsEmmerson Mngangagwa, president van Zimbabwe. Zimbabwiese pres. Emmerson Mnangagwa het Donderdag by burgers van dié land gepleit om vreedsaam te betoog en geweld te verwerp te midde van oproepe van die opposisie-MDC dat mense in hulle massas opruk. Mnangagwa het in ŉ twiet gesê hy herhaal sy vorige uitnodiging aan opposisieleiers om samesprekings te voer. Die MDC het gesê die beoogde landwye betogings is in protes teen die verslegtende ekonomiese toestande en om te vra vir dialoog tussen MDC-leier Nelson Chamisa en die president. “Die pas afgelope vakansie het ons weer daaraan herinner dat samehorigheid ons grootste bate is,” het Mnangagwa gesê. “Ek herhaal my onderneming aan opposisieleiers dat my deur en my arms vir hulle oop is. “Onluste en vernietigende geweld moet verwerp word. Vreedsame, opbouende gesprekke is die enigste weg vorentoe,” het hy gesê. Daar is vrese dat die betogings, wat onder die vaandel van “Shut down Zimbabwe” gehou word, in geweld gaan ontaard, soos wat al voorheen die geval was. Die polisie en ander veiligheidsagentskappe is reeds op ŉ hoë gereedheidsgrondslag geplaas, terwyl jongelinge in die regerende Zanu-PF gesê het hulle gaan die optogte in die wiele probeer ry. Sosiale media gons ook oor die beoogde betogings, met mense wat dit óf steun óf as teenproduktief afmaak.